<classify> RASIMU ya Kanuni za Udhibiti wa Madereva na Usajili wa Wafanyakazi wa Magari ya Biashara imependekeza kila dereva kupewa cheti cha uthibitisho na kifaa cha kieletroniki cha utambuzi, jambo ambalo litakomesha madereva deiwaka.Akiwasilisha kanuni hiyo kwa wadau wa usafirishaji wa ardhini, Mkurugenzi Mkuu wa Mamlaka ya Udhibiti wa Usafiri wa Ardhini LATRA, Gilliard Ngewe alisema dereva atakayeendesha magari ya biashara yakiwemo yale yanayobeba abiria atapewa cheti cha uthibitisho baada ya kutimiza masharti.Alisema pia atapewa kifaa cha kieletroniki cha utambuzi kitakachokuwa na namba ya siri na taarifa zote za dereva.Hii namba ya siri haitaruhusiwa kupewa dereva mwingine, dereva anapoingia kwenye gari itajulikana kuwa gari hilo linaendeshwa na nani, hatua hii ni kuwafanya kuwa na usafiri wa viwango na pia utaondoa tabia ya udeiwaka ambao umekuwa ukisumbua katika kudhibiti madereva.Ngewe alisema ili kupewa cheti cha udhibitisho, dereva atatakiwa kuwa na leseni ya kuendesha gari husika, cheti cha mafunzo ya udereva, malipo ya ada ya cheti, ripoti ya uchunguzi wa matibabu na anatakiwa na uzoefu usiopungua miaka mitano ya kuendesha gari ya biashara.Kwa kanuni hizi ina maana mamlaka itaweza kumruhusu dereva kuvuka mpaka wa Tanzania na kwenda kufanya kazi katika Jumuia za Afrika Mashariki, SADC Jumuiya ya Maendeleo ya Nchi za Kusini mwa Afrika na kwingineko.Aidha, Ngewe alisema dereva aliyethibitishwa atatakiwa kuhakikisha gari lina leseni na bima halali, kuvaa kitambulisho, kutoendesha gari akiwa mlevi, kutii maagizo halali na ofisa wa Polisi na LATRA na kuhakikisha malipo ya nauli yanafanywa kwa njia ya kieletroniki.Dereva wa gari ya abiria atawajika kutokubeba abiria au mtu aliyezidi, kuhakikisha milango imefungwa kabla ya kuanza kuendesha gari, abiria wanafunga mkanda na kufika kwenye vituo kama inavyoanishwa kwenye tikiti zao, kutokatisha njia au kutoa huduma katika njia nyingine.Pia dereva atahakikisha kuwa burudani inayotolewa katika gari la usafiri wa umma kwa wakati wote wa safari inafuata maadili na utamaduni wa kitanzania kwa sauti ya kiwango cha chini, hakuna mtu anayefanya biashara, kuhubiri au kufanya shughuli za kisiasa au kutoa burudani na kutowabugudhi au kuwasumbua abiria, alisema.Kuhusu usajili wa wahudumu, Ngewe alisema mtu anayetaka kufanya kazi ya uhudumu kwenye magari ya biashara atatakiwa kuomba usajili akiambatanisha cheti cha afya, cheti cha mafunzo ya huduma ya kwanza au huduma bora kwa wateja kwenye sekta ya usafirishaji .Ngewe alisema Mamlaka hiyo inaweza kufuta usajili wa wafanyakazi au dereva pale itakapojiridhisha kuwa moja ya kanuni zimevunjwa zaidi ya mara tatu.  <topic>: kitaifa 